**Percepție sentimentală**

*Blacks*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mă-ncearcă azi un gând de libertate

de a zbura spre cerul larg deschis,

să îți culeg șirag de nestemate,

să-ți fac cadou un colier de vis.

Dar mă oprește dreapta judecată

Reiterând al dragostei concept

Știu că esența lui e azi stocată

în focul viu ce încă arde-n piept.

Cum ar putea un colier de stele

să dea un plus de farmec la o Stea

ce strălucește mult mai mult ca ele

și dă Luminii dreptul de-a zbura?

M-aș coborî pe plaiuri neumblate,

din flori să-ți construiesc așezământ

Te-aș investi regină peste toate,

dar te-ai născut Lumină pe Pământ.

Să-ți dau în dar o ultima suflare?

Un ultim zbor spre-al cerului cerdac?

Lovite sunt de cruda remușcare

că n-am făcut ce tu ai vrut să fac.

Nu-ți dau acum cunună de regrete

Sau, drept cadou, nu-ți dau singurătăți.

Ți-ofer în dar cununi de alegrete

de-om fi Întregul fără jumătăți.

Sunt ferm convins că toate consemnate

n-or egala al meu intern percept:

Tu ești bolnavă de angelitate

fiind Perfecțiunii nou concept.

Într-un final, căci timpul mă condamnă,

capitulez urându-ți revolut:

Rămâi așa cum ești, stimată doamnă,

Mulți Ani frumoși și plini de Absolut!